KLASA: 034-05/24-01/47

URBROJ: 711-02-01/06-2024-02

Zagreb, 15. ožujka 2024.

 **NADA DIKOVIĆ**

 vršiteljica dužnosti ravnatelja Doma zdravlja Ozalj

 **Predmet: mišljenje na zahtjev obveznice Nade Diković,**

 *- daje se*

Povjerenstvo za odlučivanje o sukobu interesa (dalje: Povjerenstvo) dana 11. ožujka 2024. godine zaprimilo je zahtjev za davanjem mišljenja koji je podnijela obveznica Nada Diković, vršiteljica dužnosti ravnatelja Doma zdravlja Ozalj.

 U zahtjevu obveznica postavlja upit postoji li sukob interesa, obzirom da je vršiteljica dužnosti ravnateljice Doma zdravlja Ozalj, a istodobno je ovlaštena kao prokurist u tvrtki Rea Silvija d.o.o. u kojoj je direktorica njezina sestra, a vlasnik njezin sin. Također navodi da je supotpisnica računa u tvrtki, a obzirom je račun njezine sestre bio u blokadi. Nadalje ističe da navedena tvrtka spada u skupinu mikro poduzetnika, da se radi o privatnom vlasništvu od osnivanja te da je pretežita djelatnost kombinirana uredska uslužna djelatnost. Zaključno navodi da kao prokurist nije zaposlena u društvu niti prima naknadu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 43. sjednici održanoj 15. ožujka 2024. godine, obveznici daje mišljenje, kako slijedi.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 44. stavkom 1. Zakona o trgovačkim društvima („Narodne novine“, broj 111/93., 34/99, 121/99., 118/0.3, 107/07., 146/08., 137/09., 125/11., 152/11.,111/12., 68/19., 110/15., 40/19., 34/22., 114/22., 18/23. i 130/23.- pu daljnjem tekstu: ZTD) propisano je da je prokura trgovačka punomoć čiji su sadržaj i opseg ovlasti određeni zakonom.

Člankom 47. stavkom 1. ZTD-a propisano je da prokurist može sklapati sve ugovore i poduzimati sve pravne radnje u ime i za račun trgovačkog društva i zastupati ga u postupcima pred upravnim i drugim državnim organima, ustanovama s javnopravnim ovlastima te državnim i izabranim sudovima.

Povjerenstvo ističe da je u dosadašnjim odlukama Povjerenstva, ali i presudom Upravnog suda u Rijeci broj UsI- 366/2019-7 od 30. kolovoza 2019. godine, koja je potvrđena presudom Visokog upravnog suda Republike Hrvatske broj Usž-5074/19-2 od 17. lipnja 2020. zauzeto pravno stajalište, a obzirom na ovlasti koje proizlaze iz prokure sukladno ZTD-u, da poslovi prokurista trgovačkog društva imaju upravljačka obilježja, odnosno da isti predstavljaju poslove upravljanja trgovačkim društvom kao poslovnim subjektom, u smislu citiranog članka 18. stavka 1. ZSSI-a.

Slijedom navedenog, obveznica Nada Diković, vršiteljica dužnosti ravnatelja Doma zdravlja Ozalj, ne može istodobno, uz obnašanje navedene dužnosti, obavljati funkciju prokuriste u trgovačkom društvu Rea Silvija d.o.o., jer isto nije u skladu s odredbom članka 18. stavka 1. ZSSI-a.

Slijedom svega navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Nada Diković, elektroničkom dostavom
2. Objava na internetskoj stranici Povjerenstva
3. Pismohrana